Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 629/12/8811	Trebišov, 5.4.2013
EEČ : 2-69-182-2013

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Ako konateľ spoločnosti XXXXX, XXXXX, za obdobie od mesiaca august 2011 do mesiaca marec 2012 nezaplatil poistné za zamestnávateľa vo výške 3.057,65 € aj napriek tomu, že ako zamestnávateľ je povinný platiť poistné na jednotlivé druhy sociálneho poistenia na účet XXXXX za kalendárny mesiac pozadu podľa zákona o Sociálnom poistení č. 461/2003 Z. z. v znení neskorších predpisov, čím takto pre poškodeného XXXXX   XXXXX   spôsobil   celkovú  škodu  vo  výške   3.057,65   €.   

lebo zanikla trestnosť činu

Odôvodnenie:
Uznesením policajného orgánu OO PZ XXXXX sp. zn. ČVS: XXXXX bolo dňa 24.08.2012 začaté trestné stíhanie a dňa 17.01.2013 vznesené obvinenie XXXXX za prečin nezaplatenia dane a poistného podľa § 278 ods. 1 Tr. zák.  

V zmysle § 86 Tr. zák. trestnosť činu zaniká aj vtedy, ak ide o trestný čin neodvedenia dane a poistného podľa § 277 Tr. zák. alebo nezaplatenia dane a poistného podľa § 278 Tr. zák., ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

Dňa 14.03.2013 bol vypočutý zástupca Sociálnej poisťovne, pobočka XXXXX, XXXXX, XXXXX, ktorý uviedol, že do pokladne Sociálnej poisťovne XXXXX dodatočne zaplatil celkom tri splátky, a to dňa 02.11.2012 splátku vo výške 1.006,68 €, dňa 13.12.2012 splátku vo výške 1.161,87 € a poslednú dňa 25.02.2013 vo výške 889,10 €, čo tvorí celkovú dlžnú sumu vo výške 3.057,65 €. Teda potvrdil, že dlh obvineného na poistnom za zamestnávateľa za obdobie od 08/11 do 03/12 vo výške 3.057,65 bol uhradený. 

Z vyššie uvedených dôvodov vyplýva, že zanikla trestnosť činu v zmysle § 215 ods. 1 písm. h Tr. por. s poukazom na § 86 písm. e Tr. zák. Z týchto dôvodov sa trestné stíhanie zastavuje. 

Týmto uznesením nie sú dotknuté práva poškodeného na náhradu škody, ktoré môže uplatniť v občiansko - súdnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Pačutová
prokurátorka